། སྡེ་བརྒྱད་བཙུན་མོ་སྲས་དང་གཡོག་བཅས་ཀྱིས།  ། དངོས་གྲུབ་ཀུན་གྱི་བཀའ་དྲིན་བདག་ལ་སྩོལ།  ། རྣལ་འབྱོར་བདག་ཅག་འཁོར་བཅས་ལ།  ། ནད་མེད་ཚེ་དང་དབང་ཕྱུག་དང་།  ། དཔལ་དང་གྲགས་དང་སྐལ་བ་བཟང་།  ། ལོངས་སྤྱོད་རྒྱ་ཆེན་ཀུན་ཐོབ་ཅིང་།  ། ཞི་དང་རྒྱས་ལ་སོགས་པ་ཡི།  ། ལས་ཀྱི་དངོས་གྲུབ་བདག་ལ་སྩོལ།  ། དམ་ཚིག་ཅན་གྱིས་བདག་ལ་སྲུངས།  ། དངོས་གྲུབ་ཀུན་གྱིས་སྟོང་གྲོགས་མཛོད།  ། དུས་མིན་འཆི་དང་ནད་རྣམས་དང་།  ། གདོན་དང་བགེགས་རྣམས་མེད་པར་མཛོད།  ། རྨི་ལམ་ངན་དང་མཚན་མ་ངན།  ། བྱ་བྱེད་ངན་པ་མེད་པར་མཛོད།  ། འཇིག་རྟེན་བདེ་ཞིང་ལོ་ལེགས་དང་།  ། འབྲུ་རྣམས་འཕེལ་(༢༢)ཞིང་ཆོས་འཕེལ་དང་།  ། བདེ་ལེགས་ཐམས་ཅད་འབྱུང་བ་ཡི།  ། ཡིད་ལ་འདོད་པ་ཀུན་འགྲུབ་ཤོག། ཅེས་འཕྲིན་ལས་བཅོལ།  རྡོ་རྗེ་གོང་ལྟར་བཟུང་།  དྲིལ་བུ་ལྡིང་ཁུགས་སུ་དཀྲོལ་ཏེ།  ཀྐོལླ་ཨེ་རི་ཊཱི།  ཨ་བཽ་ལ་མུམྨུ་ཎི་རི་ཀ་ཀྐོ་ལ།  གན་ཀྲྀ་བི་ཏཱ་ཏོ་བཛྫ་ཨི།  ཀ་རུ་ཎི་ཀི་ཨ་ཨི།  ན་རོ་ལཱ་ཏ་ཧིཾ།  བཱ་ལ་ཁ་ཛྫ་ཨི།  ག་ཌེ་མ་ཨ་ཨ་ཎཱ་པིཛྫ་ཨ་ཨི།  ཧ་ལེ་ཀ་ལིཉྫར་པ་ཎི་ཨ་ཨི།  དུ་དྷུ་ར་བཛྫ་ཨ་ཨི།  ཙ་ཨུ་སམ་ཀཙྪུ་རི་སིཧླ།  ཀ་སྤུ་ར་ལ་ཨི་ཨ་ཨི།  མ་ལ་ཨིནྡྷ་ན་ས་ལིཉྫ།  ཏ་ཧིཾ་བྷ་རུ་ཁ་ཨི་ཨ་ཨི།  ཕྲེཾ་ཁ་ཎ་ཁེ་ཊ་ཀ་རན་ཏེ།  ཤུདྡྷ་ཨ་ཤུདྡྷཎྞ་མུ་ཎི་ཨ་ཨི།  ནི་རཱཾ་སུ་ཨཾ་ག་ཙ་ཊ་ཝི།  ཏ་ཧིཾ་ཛ་ས་རཱ་ཝ་པ་ཎི་ཨ་ཨི།  མ་ལ་ཨ་ཙེ་ཀུནྡྷུ་རུ་བཱ་ཌ་ཨི།  ཌནྜི་མ་ཏ་ཧིཎྞ་བཛྫ་ཨ་ཨི།  ཞེས་རྡོ་རྗེའི་གླུ་དང་།  ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ།  ། འཇིག་རྟེན་གསུམ་གྱི་མགོན་པོ་དྲི་མ་གསུམ་སྤངས་པ།  ། སངས་རྒྱས་པདྨ་རྒྱས་པ་འདབ་འདྲའི་སྤྱན་མངའ་བ།  ། འདི་ནི་འཇིག་རྟེན་དགེ་བའི་བཀྲ་ཤིས་དང་པོའོ།  ། དེ་ཡིས་ཉེ་བར་བསྟན་པའི་མཆོག་རབ་མི་གཡོ་བ།  ། འཇིག་རྟེན་གསུམ་ན་གྲགས་ཤིང་ལྷ་དང་མིས་མཆོད་པ།  ། ཆོས་ཀྱི་དམ་པ་སྐྱེ་དགུ་རྣམས་ལ་ཞི་བྱེད་པ།  ། འདི་ནི་འཇིག་རྟེན་དགེ་བའི་བཀྲ་ཤིས་གཉིས་པའོ།  ། དགེ་འདུན་དམ་པ་ཆོས་ལྡན་ཐོས་བའི་བཀྲ་ཤིས་ཕྱུག། མི་དང་ལྷ་དང་ལྷ་མ་ཡིན་གྱིས་མཆོད་པའི་གནས།  ། ཚོགས་ཀྱི་མཆོག་རབ་ངོ་ཚ་ཤེས་དང་དཔལ་གྱི་གཞི།  ། འདི་ནི་འཇིག་རྟེན་དགེ་བའི་བཀྲ་ཤིས་གསུམ་པའོ།  ། ཞེས་བཀྲ་ཤིས།  རིགས་སུ་སྐྱེ་དང་དམ་ཚིག་ཅན།  ། སྨྱོ་མེད་ཀྱཻ་ཡི་རྡོ་རྗེ་སྟོན།  ། བླ་མ་ལ་གུས་སྙིང་རྗེར་ལྡན།  ། སྐྱེ་ཞིང་སྐྱེ་བར་འགྱུར་བར་ཤོག། ལག་པས་རྡོ་རྗེ་དྲིལ་བུ་འཁྲོལ།  ། ཟབ་མོའི་ཆོས་ནི་ཀློག་པ་དང་།  ། བཙུན་མོའི་ཁུ་བ་མཉམ་བས་ཅན།  ། སྐྱེ་ཞིང་སྐྱེ་བར་འགྱུར་བར་ཤོག། སེམས་ཅན་ཐམས་ཅད་བདེ་གྱུར་ཅིག། སེམས་ཅན་ཐམས་ཅད་སྐྱོན་མེད་པར།  ། གང་གི་ལམ་གྱིས་གྲོལ་འགྱུར་བ།  ། དེ་ཡིས་སངས་རྒྱས་མྱུར་ཐོབ་ཤོག། ཅེས་སྨོན་ལམ་རྣམས་ཀྱཻ་རྡོ་རྗེའི་སྒྲུབ་ཐབས་ནས་བཤད་པ་ལྟར་བྱ།  ཨོཾ་ཤྲཱི་བཛྲ་ཧེ་རུ་ཀ་ས་མ་ཡ།  མ་ནུ་པཱ་ལ་ཡ།  ཧེ་རུ་ཀ་ཏྭེ་ནོ་པ་ཏིཥྛ།  ཌྲྀ་ཌྷྲོ་མེ་བྷ་ཝ།  སུ་ཏོ་ཥྱོ་མེ་བྷ་ཝ།  ཨ་ནུ་རཀྟོ་མེ་བྷ་ཝ།  སུ་པོ་ཥྱོ་མེ་བྷ་ཝ།  སརྦ་སིདྡྷིམྨེ་པྲ་ཡཙྪ།  སརྦ་ཀརྨ་སུ་ཙ་མེ།  ཙིཏྟཾ་ཤྲེ་ཡཿཀུ་རུ་ཧཱུཾ།  ཧ་ཧ་ཧ་ཧ་ཧོཿབྷ་ག་ཝཱན་བཛྲ་ཧེ་རུ་ཀ་མཱ་མེ་མུཉྩ།  ཧེ་རུ་ཀོ་བྷ་ཝ།  མཧཱ་ས་མ་ཡ་སཏྭ་ཨཱཿཧཱུཾ་ཕཊ།  ཅེས་ཧེ་རུ་ཀའི་ཡི་གེ་བརྒྱ་པ་ཚར་གསུམ་གྱིས་ལྷག་ཆད་བསྐང་།  མ་འབྱོར་པ་དང་ཉམས་པ་དང་།  ། གང་ཡང་བདག་རྨོངས་བློ་ཡི་ནི།  ། བགྱིས་པ་དང་ནི་བགྱིད་བསྩལ་བ།  ། དེ་ཀུན་མགོན་པོས་བཟོད་པར་མཛོད།  ། ཅེས་བརྗོད།  བྲིས་སྐུ་ལ་སོགས་པའི་རྟེན་རྣམས་ལ་དམིགས་ནས།  ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ།  ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ།  བྱེ་བྲག་ཏུ་ཡང་སྐུ་གཟུགས་ཀྱི་རྟེན་འདི་རྣམས་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་རྣམས་ཇི་སྲིད་འབྱུང་བ་བཞིའི་གནོད་པས་མ་ཞིག་གི་བར་དུ་བརྟན་པར་བཞུགས་སུ་གསོལ།  བརྟན་པར་བཞུགས་ནས་ཀྱང་བདག་དང་སེམས་ཅན་ཐམས་ཅད་ཀྱི་མགོན་དང་སྐྱབས་དང་དཔུང་གཉེན་དམ་པ་མཛད་དུ་གསོལ།  ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ།  ཞེས་བརྗོད་ཅིང་རྟེན་ལ་མེ་ཏོག་གཏོར་ལ་བརྟན་བཞུགས་བྱ།  རྟེན་མེད་པའི་གཏོར་མགྲོན་གྱི་ཡེ་ཤེས་པ་རྣམས།  ཨོཾ་ཁྱེད་ཀྱིས་སེམས་ཅན་དོན་ཀུན་མཛད།  ། རྗེས་སུ་མཐུན་པའི་དངོས་གྲུབ་སྩོལ།  ། སངས་རྒྱས་ཡུལ་དུ་གཤེགས་ནས་ཀྱང་།  ། སླར་ཡང་འབྱོན་པར་མཛད་དུ་གསོལ།  ། བཛྲ་མུཿཞེས་དང་།  ལག་པ་གཉིས་བསྣོལ་ནས་མཐེབ་སྲིན་གྱིས་སེ་གོལ་ཕྱིར་གཏོག་ཅིང་།  ཡེ་ཤེས་པ་རྣམས་རང་བཞིན་གྱི་གནས་སུ་གཤེགས།  དམ་ཚིག་པ་རྣམས་ཛཿཧཱུཾ་བཾ་ཧོཿབདག་ལ་གཉིས་སུ་མེད་པར་ཐིམ།  བདག་གི་མིག་ཏུ་གཏི་མུག་(༢༣)རྡོ་རྗེ་མ།  རྣ་བར་ཞེ་སྡང་རྡོ་རྗེ་མ།  སྣ་ལ་སེར་སྣ་རྡོ་རྗེ་མ།  ཁ་ལ་འདོད་ཆགས་རྡོ་རྗེ་མ།  ལུས་ལ་ཕྲག་དོག་རྡོ་རྗེ་མ།  ཡིད་ལ་བདག་མེད་རྣལ་འབྱོར་མ།  སྤྱི་བོར་སྐུ་རྡོ་རྗེ་མ།  མགྲིན་པར་གསུང་རྡོ་རྗེ་མ།  ཐུགས་ཀར་ཐུགས་རྡོ་རྗེ་མ།  ཞེས་སྐྱེ་མཆེད་སྐུ་གསུང་ཐུགས་བྱིན་གྱིས་བརླབས།  འགྲོ་བ་ཐམས་ཅད་ཀྱཻ་རྡོ་རྗེའི་རང་བཞིན་དུ་རྣམ་པར་དག། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀྐ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།  ཞེས་པས་བསྲུང་བ་བྱ་ཞིང་ང་རྒྱལ་བཟུང་།  དགེ་བ་འདི་ཡིས་ནམ་མཁའི་མཐའ་ཀླས་པའི།  ། ལུས་ཅན་ཀུན་གྱི་བསོད་ནམས་ཡེ་ཤེས་ཚོགས།  ། མྱུར་དུ་བསྒྲུབ་ནས་ཚེ་འདི་ཁོ་ན་ལ།  ། རྡོ་རྗེ་འཛིན་པའི་ས་ལ་འགོད་པར་ཤོག། བདག་གིས་དུས་གསུམ་དགེ་བ་ཅི་བསགས་པ།  ། ནམ་མཁའི་མཐའ་ཀླས་གྱུར་པའི་སེམས་ཅན་རྣམས།  ། བླ་མེད་ཐེག་པ་ཆེན་པོའི་སྣོད་གྱུར་ནས།  ། ཀུན་ཀྱང་རྡོ་རྗེ་འཛིན་པའི་ས་ཐོབ་ཤོག། ཅེས་ལན་གསུམ་གྱིས་མཐར་ཐུག་གི་དོན་དུ་བསྔོ་ཞིང་།  བདག་ཀྱང་སངས་རྒྱས་མ་ཐོབ་བར།  ། སྐྱེ་དང་སྐྱེ་བར་གནས་བཟང་པོ།  ། རིགས་བཟང་སྤྱོད་པ་བཟང་བ་དང་།  ། གྲོགས་བཟང་བླ་མས་རྗེས་འཛིན་ཤོག། ཚུལ་ཁྲིམས་དག་ཅིང་མཁས་ལ་སྒྲིན།  ། རྣམ་པར་དག་ཅིང་རྒྱུད་ཅིག་ལ།  ། སྐལ་བཟང་སྤྱོད་པས་རྣམ་བརྒྱན་པ།  ། ཐོས་ནས་ལེགས་པར་སྟོན་པར་ཤོག། མགོ་བོར་བླ་མའི་ཅོད་པན་འཆང་།  ། ལག་པས་ཐབས་ཤེས་རྡོ་དྲིལ་འཛིན།  ། ངག་ཏུ་གསང་སྔགས་རྒྱལ་པོ་བཟླ།  ། ཡིད་ཀྱིས་ཟུང་འཇུག་བསྒོམ་པར་ཤོག། དེང་ནས་བྱང་ཆུབ་མ་ཐོབ་བར།  ། བླ་མ་ལྷ་དང་མི་འབྲལ་ཞིང་།  ། བསྒྲུབ་ལ་བར་ཆད་མེད་པ་དང་།  ། བསྟན་ལ་བྱ་བ་བྱེད་པར་ཤོག། ལྷ་མོ་ཚད་མ་དམ་ཚིག་ཚད་མ་དང་།  ། དེ་གསུང་ཚིག་ཀྱང་ཚད་མའི་ཚིག་ཡིན་ཏེ།  ། བདེན་པ་དེ་དག་གིས་ནི་ལྷ་མོ་རྣམས།  ། བདག་ཅག་རྗེས་སུ་འཛིན་པའི་རྒྱུར་ཅིག། ཅེས་གནས་སྐབས་ཀྱི་སྨོན་ལམ་དང་།  བདེན་ཚིག་གིས་རྒྱས་བཏབ།  མེ་ཏོག་གི་ཆར་དབབ་ཅིང་།  རྒྱལ་མཚན་རྩེ་མོར་དབང་གི་རྒྱལ་པོ་ལྟར།  ། ལྷག་པའི་ལྷ་ཡི་གཙུག་གི་རྒྱན་གྱུར་པ།  ། སྒྲུབ་པ་པོ་ལ་དངོས་གྲུབ་མཆོག་སྩོལ་བའི།  ། དཔལ་ལྡན་བླ་མ་རྣམས་ཀྱི་བཀྲ་ཤིས་ཤོག། བསྟན་པའི་བདག་པོ་དཔལ་ལྡན་ས་སྐྱ་པ།  ། གངས་རིའི་ཁྲོད་འདིར་ཐེག་ཆེན་ཆོས་སྒྲ་སྒྲོག། འཁོར་ལོས་བསྒྱུར་རྒྱལ་ཀུན་དགའ་རྒྱལ་མཚན་དཔལ།  ། བཟང་པོའི་ཞབས་ཀྱི་པདྨའི་བཀྲ་ཤིས་ཤོག། རྡོ་རྗེ་འཆང་དབང་ཀླུ་སྒྲུབ་མཆོག་སྲེད་ཞབས།  ། མལ་གཉན་འཁོན་རིགས་འཇམ་མགོན་རིམ་བྱོན་དང་།  ། ཁའུ་པ་དང་ཚར་ཆེན་ཡབ་སྲས་སོགས།  ། རྩ་བརྒྱུད་བླ་མ་རྣམས་ཀྱི་བཀྲ་ཤིས་ཤོག། དཀྱིལ་འཁོར་རྒྱ་མཚོའི་ཁྱབ་བདག་ཀྱཻ་རྡོ་རྗེ།  ། དམ་ཆོས་རྒྱ་མཚོའི་ཉིང་ཁུ་གསུང་ངག་མཆོག། བསྟན་འཛིན་རྒྱ་མཚོའི་གཙུག་རྒྱན་ས་སྐྱ་པ།  ། མཆོག་གསུམ་འགྲན་ཟླ་བྲལ་བའི་བཀྲ་ཤིས་ཤོག། བསྟན་སྲུང་ཀུན་གྱི་སྡེ་དཔོན་རྡོ་རྗེ་གུར།  ། བསྟན་འཛིན་བུ་ལྟར་སྐྱོང་བའི་འདོད་ཁམས་མ།  ། བསྟན་དགྲའི་གཤེད་མ་ཞིང་སྐྱོང་གདོང་བཞི་པ།  ། བསྟན་སྲུང་རྒྱ་མཚོའི་ཚོགས་ཀྱི་བཀྲ་ཤིས་ཤོག། དམ་ཚིག་རྗེས་གཅོད་ལས་མཁན་མིང་སྲིང་ཚོགས།  ། དམ་ལྡན་སྐྱོང་མཛད་ཞིང་སྐྱོང་ཡབ་ཡུམ་དང་།  ། དམ་ཉམས་གཤེད་མ་གནོད་སྦྱིན་ལྕམ་དྲལ་སོགས།  ། དམ་ཅན་སྲུང་མ་རྣམས་ཀྱི་བཀྲ་ཤིས་ཤོག། འདོད་རྒུའི་མཆོག་སྦྱིན་རྗེ་བཙུན་རིག་བྱེད་མ།  ། འདོད་ཡོན་ཆར་འབེབས་ལྷ་ཆེན་ཚོགས་ཀྱི་བདག། འདོད་པའི་རྒྱལ་པོ་ཁམས་གསུམ་དབང་སྡུད་ལྷས།  ། འདོད་དོན་བདེ་ལེགས་འགྲུབ་པའི་བཀྲ་ཤིས་ཤོག། གངས་ཅན་མཁས་གྲུབ་ཡོངས་ཀྱི་གཙུག་གི་རྒྱན།  ། མཐུ་སྟོབས་འཁོར་ལོས་བསྒྱུར་པའི་རྡོ་རྗེ་འཛིན།  ། ཕྱོགས་ལས་རྣམ་རྒྱལ་རྗེ་བཙུན་རྡོ་རིངས་པའི།  ། བསྟན་པ་ཕྱོགས་བཅུར་རྒྱས་པའི་བཀྲ་ཤིས་ཤོག། གང་གི་ཞབས་སེན་ཡིད་ལ་དྲན་ཙམ་གྱིས།  ། ཕྱི་ནང་བདུད་ལས་རྒྱལ་བའི་དཔལ་ཡོན་ཅན།  ། རྡོ་རྗེ་འཆང་དབང་ཚར་པ་ཆོས་ཀྱི་རྗེའི།  ། བསྟན་པ་ཕྱོགས་བཅུར་རྒྱས་པའི་བཀྲ་ཤིས་ཤོག།
ཅེས་སོགས་ཀྱིས་ཤིས་བརྗོད་རྒྱས་པར་བྱའོ།  ། (༢༤)ཚུལ་འདི་ནི་དཔལ་ལྡན་ས་སྐྱ་པའི་རྗེ་བཙུན་གོང་མ་རྡོ་རྗེ་འཆང་དང་ཞལ་མི་གཉིས་པ་དག་གི་གསུང་རྒྱུན།  གདུང་རྒྱུད་རིམ་པའི་རྒྱུན་གྱི་ཐུགས་དམ་བདག་ཆེན་རྡོ་རྗེ་འཆང་ཆེན་པོ་བློ་གྲོས་རྒྱལ་མཚན་དཔལ་བཟང་པོའི་ཞལ་སྔ་ནས་ཀྱི་ཞལ་གྱི་དྲོད་མ་ཡལ་བ་ཁོ་བོའི་བླ་མ་མཐུ་སྟོབས་ཀྱི་དབང་ཕྱུག་རྗེ་བཙུན་རྡོ་རིངས་པ་ཆེན་པོའི་ཞལ་ལས་ཇི་ལྟར་བྱུང་བ་ཆེད་གཉེར་ཆེན་པོས་ངེས་པར་བྱས་ནས་ཡི་གེར་བཀོད་པ་ཡིན་པས།  དཔལ་ལྡན་ས་སྐྱ་པའི་བསྟན་པ་དྲི་མ་མེད་པ་ལ་མངོན་པར་དད་ཅིང་།  སྙན་བརྒྱུད་ཟབ་མོའི་སྣོད་དུ་གྱུར་པའི་སྐལ་བ་བཟང་པོ་དག་རབ་ཏུ་དགའ་བས་ཟློས་གར་ལྷུར་ལེན་ཞིང་།  ཉམས་ལེན་གྱི་རིམ་པ་ལ་བརྩོན་པར་གྱིས་ཤིག། དམ་ཅན་སྲུང་མ་བྲན་དུ་འཁོལ་བའི་རྒྱུད་པ་རྣམ་པར་དག་པ་ལས་འོངས་པའི་ཚིག་དོན་རྒྱུན་མ་ཆད་པ་ཡིན་པས།  མཆོག་དང་ཐུན་མོང་གི་དངོས་གྲུབ་བདེ་ལེགས་ཏུ་འགྲུབ་པ་ནི་ངེས་པ་ཡང་དག་པའོ།  ། གང་ཞིག་ཆོས་ཚུལ་འདི་དག་གི་རྒྱུས་མེད་པར་མཁས་འདོད་དང་།  འགྲན་སེམས་ཀྱིས་རང་བཟོ་དང་།  དཔེ་གོག་བལྟས་པ་སོགས་བརྒྱུད་པའི་མན་ངག་དང་བྲལ་བ་དག་གིས་འདི་ལ་བཅོས་སླད་དང་དབྲི་མནན་བྱ་བའི་ཡུལ་མིན་པས།  སྙིང་གི་པདྨོ་མེ་ཏོག་གི་མདའ་ཡིས་བསྐུལ་བ་ལས་བྱུང་བའི་ཁའི་འདབ་མ་རབ་ཏུ་བསྡམས་ཏེ་བག་ཡོད་པར་བྱོས་ཤིག། ཅེས་བརྩེ་བའི་སེམས་ཀྱིས་ཐལ་མོ་སྦྱར་ཏེ་ཡང་དང་ཡང་དུ་གདམས་སོ།  ། འདི་ནི་རྒྱུན་གྱི་གཏོར་མ་འབུལ་བའམ་བསྔོ་བ་ཙམ་ཡིན་གྱིས།  གཏོར་བསྒྲུབ་བསྐང་བཤགས།  གཏོར་ཆེན།  གཏོར་བཟློག་སོགས་ཇི་ལྟར་བྱ་བའི་ཚུལ་ནི།  ཁོ་བོས་གཏོར་བཟློག་གཏོར་སྒྲུབ་ཀྱི་ལྷན་ཐབས་དང་།  གཏོར་མ་གསུམ་གྱི་མན་ངག་གི་རྣམ་བཤད་སོགས་སུ་ཞིབ་པར་འཆད་པས་སྣོད་དང་ལྡན་པའི་སྐལ་བཟང་དག་གིས་དེ་དག་ཏུ་བལྟ་ཞིང་ཤེས་པར་བྱའོ།  ། དེ་ལྟར་དཔལ་ལྡན་ས་སྐྱ་པའི་བཀའ་སྲུང་དབང་པོ་རྣམས་ལ་དུས་རྒྱུན་དུ་མཆོད་གཏོར་འབུལ་བའི་ཆོ་གའི་ལག་ལེན།  རང་བཟོའི་དྲི་མས་མ་གོས་ཤིང་སྙན་བརྒྱུད་ཟབ་མོའི་མན་ངག་གིས་རྣམ་པར་བརྒྱན་པ།  འཕྲིན་ལས་མྱུར་མགྱོགས་ཀྱི་ཕོ་ཉ་ཞེས་བྱ་བ་འདི་ནི།  རྗེ་བཙུན་རྡོ་རིངས་པ་ཆེན་པོ་ཡན་ཆད་དུ་གསུང་རྒྱུན་ཁོ་ན་ལས་ཡི་གེར་བཀོད་པ་མེད་ནའང་རང་གི་སློབ་མ་ཐུན་མོང་མ་ཡིན་པའི་བསྟན་པ་ལ་དད་ཅིང་དམ་ཚིག་དང་ལྡན་པ་དག་སྙིང་ཕུགས་སུ་བཅངས་ཤིང་།  ཉེ་བར་ལེན་པའི་རྐྱེན་གཙང་ཚོང་འདུས་མགུར་མོའི་ཁྲི་དཔོན་རྣམ་དཔྱོད་ཀྱི་བློ་གྲོས་མཁའ་ལྟར་ཡངས་པའི་མི་ཡི་དབང་པོ་གྲྭ་ལྔའི་མཚན་ཅན་གྱི་གསུང་གིས་ཡུན་རིང་པོར་ཡང་ཡང་བསྐུལ་བའི་ངོར།  དཔལ་ལྡན་ས་སྐྱ་པའི་སྙན་བརྒྱུད་ཟབ་མོ་འཛིན་པའི་དགེ་སློང་རྡོ་རྗེ་འཛིན་པ་བློ་གསལ་རྒྱ་མཚོ་གྲགས་པ་རྒྱལ་མཚན་དཔལ་བཟང་པོས་ལྕགས་ཕོ་སྤྲེའུའི་ལོ་སྟག་གི་ཟླ་བའི་མཁའ་འགྲོ་འདུ་བའི་དུས་ཚེས་ཁྱད་པར་ཅན་ལ།  རང་བྱོན་དོན་ཡོན་ཞགས་པའི་ཞིང་ཁམས་རང་གི་བསྟི་གནས་ཀྱི་བསམ་གཏན་ཁང་བུའི་ཡང་རྩེར་སྦྱར་བ་འདིས་ཀྱང་བསྟན་པ་རིན་པོ་ཆེ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག། གསུང་སོར་བཞག་ལ་ཚིག་མདུད་རྣམས་བཀྲོལ་ཞིང་།  དུར་ཁྲོད་བདག་པོའི་གཏོར་ཆོག་མུས་ཆེན་སངས་རྒྱས་རིན་ཆེན་གྱི་གསུང་དང་།  གནོད་སྦྱིན་ལྕམ་དྲལ་གྱི་གཏོར་ཆོག་རྒྱས་འབྲིང་དུ་མ་ནས་བཏུས་ཤིང་།  མཆོད་པ།  དམ་བཞག། གཏོར་འབུལ།  འཕྲིན་འཆོལ་ལྷུག་པ་རྣམས་ཀྱི་གོ་རིམ་གུར་ཞལ་རྣམས་དང་མཐུན་ཁྱད་ཅུང་ཟད་བཅོས་ཏེ་བཀོད།  གདོང་བཞི་པའི་ལྗགས་བྱིན་རླབས་སོགས་མེད་མི་རུང་འགའ་ཞིག་༧རྒྱལ་མཆོག་ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོའི་